Van der Breggen ry dubbel goud los | Netwerk24
26 September 2020 21:49
Van der Breggen (30) het die roete oor 143 km by Imola, Italië, in 4 uur, 9 minute en 57 sekondes voltooi. Die sege volg kort op die hakke van die goue medalje wat sy Donderdag in die tydtoets gewen het.
Anna van der Breggen van Nederland ry oor die eindstreep om die padwedren by die Wêreldpadfietskampioenskappe te wen. Foto: Reuters
Sy is slegs die tweede ryer, naas Jeannie Longo van Frankryk in 1995, wat albei die titels in een jaar kon verower.
Van der Breggen, die huidige die Olimpiese kampioen, het verlede week ook die Giro Rosa gewen. Dit nadat sy in 2018 ook die padwedren by die Wêreldkampioenskappe gewen het.
Nog 'n Nederlander, Annemiek van Vleuten, wat 2019 se wêreldkampioen was, was tweede (+1 minuut, 20 sekondes) gevolg deur die Italianer Elisa Longo Borghini.
Van Vleuten verdien lof dat sy deelgeneem het. Sy het tydens die Giro Rosa geval en haar polsgewrig gebreek. Sy is verlede naweek geopereer.
Suid-Afrika se Ashleigh Moolman-Pasio, wat in 'n stadium geval het, het 56ste klaargemaak, terwyl Kerry Jonker nie die wedren voltooi het nie.
• Die manswedren, oor 258,2 km wat Sondag beslis word, beloof om vuurwerke op te lewer. België se Wout Van Aert en twee Sloweense ryers, Tadej Pogacar en Primož Roglic, word as van die gunstelinge beskou.